Populácia tejto krajiny
patrí medzi najmenšie v Európe,
no fínske moderné ozbrojené sily
sú dvakrát väčšie ako britská armáda
a pýšia sa najsilnejším delostrelectvom
v západnej Európe.
Celá krajina je pripravená
zmeniť sa na pevnosť.
Mosty sa dajú zničiť, aby zastavili nepriateľa.
Z ciest sa môžu stať pristávacie dráhy.
Ale prečo?
Toto je výnimočný príbeh národa
zrodeného z konfliktov medzi superveľmocami...
Všetkých 70 bojových lodí zaháji paľbu.
...z prežitia počas 2. svetovej vojny
napriek nepriaznivým podmienkam...
Čelili veľkej prevahe.
Muselo to byť úplne desivé.
...a kríze počas Studenej vojny, ktorá z Fínska urobila
jednu z najlepšie chránených krajín na svete.
Celé mesto môže
vcelku poľahky prežiť v podzemí.
Každá krajina je väzňom svojej geografie,
ohraničená horami,
riekami,
morami,
či skalami.
Každá krajina musí tieto hranice brániť pred útokom...
na zemi,
vo vzduchu
aj na otvorenom mori.
Tento seriál
prebáda neuveriteľné stavby,
premyslené zbrane
a brilantné stratégie,
ktoré za posledné tisícročie tvarovali európske krajiny
zocelené v mnohých bojoch
a zohrali významnú úlohu
pri vzniku národov, aké poznáme dnes.
OBRANA EURÓPY
FÍNSKO
Vzdialená a pokojná divočina,
spleť magických lesov a zrkadliacich sa jazier.
Domov fínsky hovoriacich národov už vyše 2000 rokov.
Dnes je táto zem sobov a sáun
domovom sofistikovanej ekonomiky
a Fíni získali povesť
najšťastnejšieho národa na Zemi.
Ale táto zázračná krajina je zraniteľná.
NÓRSKO - ŠVÉDSKO - FÍNSKO - RUSKO
Nachádza sa na ďalekom severe Európy,
vtesnaná medzi východom a západom.
Fínsko si drží strategickú pozíciu v Baltskom mori.
BALTSKÉ MORE
Aby sme pochopili, ako Fínsko vyrástlo
v tieni susediacich veľmocí,
musíme sa vrátiť o 150 rokov
do času, kedy Fínsko
neexistovalo ako krajina.
Pozrieme sa na pozoruhodnú ostrovnú pevnosť,
kde sa odohrali krvavé boje a ktorú Fíni hrdo nazývajú
Fínskou pevnosťou.
Andy Torbet je námorný archeológ a bývalý vojak,
ktorého vášňou sú vojenské dejiny.
Za mnou sú Helsinki, hlavné mesto Fínska,
no predo mnou je skupina malých ostrovov,
vo fínčine zvaných Suomenlinna.
Smerujem tam, aby som lepšie pochopil,
ako tieto ostrovy ovplyvnili národné dejiny.
FÍNSKO HELSINKI - SUOMENLINNA
Vzdialené 20 minút loďou od Helsínk,
Suomenlinna je skupinou ôsmich prepojených ostrovov.
Boli opevnené
šiestimi kilometrami obranných valov,
aby ochránili veľkú námornú základňu pozostávajúcu z 200 budov.
Mnoho kanónov je uložených
v stenách bastiónu hviezdicového tvaru,
ktoré dosahujú hrúbku až deväť metrov.
Vonkajšia stena obrancom dávala
dve kľúčové výhody.
Prvou je, že kanóny boli
uložené v týchto chránených výklenkoch,
nie navrchu opevnenia, kde by boli zraniteľné.
Druhou výhodou je tvar steny.
Tento zúbkovaný tvar znamenal, že kanóny boli umiestnené tak,
že ich balistické dráhy sa pretínali,
takže tu nie sú slepé uhly
a nepriateľ nemôže útočiť z bezpečného miesta.
Ten, kto ovládol Suomenlinnu,
mal obrovskú moc vo východnom Baltskom mori.
V 18. storočí to bolo Švédsko.
V 19. storočí
Suomenlinnu a fínsky hovoriace územia
ovládli Rusi.
ŠVÉDSKA RÍŠA RUSKÁ RÍŠA
Stala sa z neho nová provincia Ruskej ríše
pod názvom Fínske veľkovojvodstvo.
FÍNSKE VEĽKOVOJVODSTVO
Suomenlinna Rusom zabezpečila
dôležitú ochranu ich obchodných trás v Baltskom mori
a strážila vstup do hlavného mesta vojvodstva, Helsínk.
Keďže Fínske veľkovojvodstvo bolo
ruskou západnou hranicou,
bolo vystavené možným útokom nepriateľov Ruska.
A v roku 1855
boli nepriateľmi Ruska
títo chlapci... Briti.
Bolo to tak kvôli bojom
vzdialeným 1500 kilometrov na Kryme,
ktorý chceli Briti a ich spojenci
zúfalo udržať mimo nadvlády Ruska.
Aby na Rusko zaútočili tam, kde to nečakajú,
Británia a Francúzsko poslali do Baltského mora veľkú flotilu
zaútočiť na Suomenlinnu.
Jedného rána v roku 1855 sa obrancovia pevnosti zobudili
a na horizonte videli 70 vojnových lodí,
ktoré tam vyčkávali
mimo dosahu
kanónov z pevnosti.
Tie lode patrili francúzskemu a britskému námorníctvu.
Potichu a nehybne tam vyčkávali
celé dni,
čo nahnalo obyvateľom Helsínk
obrovský strach, takže v hrôze ušli.
Traduje sa, že v nedeľné ráno
začuli obrancovia zvuk. Snažili sa ho zachytiť.
Morský vietor niesol akýsi nízky bzukot, a boli to...
britskí námorníci spievajúci hymnus.
Potom spev ustal
a svet stíchol,
a všetkých 70 vojnových lodí zahájilo paľbu na pevnosť.
Obrancovia čelili novej zbrani...
raketám.
Vďaka svojej nízkej váhe
sa rakety dali hromadne páliť
z malých lodí a z malej vzdialenosti.
Rakety naplnené horľavými náložami
boli ničivé.
Požiare sa rýchlo šírili
a zničili mnoho budov v Suomenlinne.
Obyvatelia Helsínk sledovali toto divadlo s hrôzou,
no po dvoch dňoch neustáleho bombardovania...
zbrane stíchli.
Keď bombardovanie konečne prestalo,
ľudia, ktorí ešte z Helsínk neutiekli, predpokladali,
že budú ďalším cieľom
a nasledujúce dni trávili čakaním na neodvratný útok.
Ale lode neurobili nič.
Tak nečakane ako prišli,
britské a francúzske vojnové lode,
ktoré kotvili tamto...
zamierili domov
a odplávali.
Prečo?
Dôvod ústupu vo chvíli, keď mohli pevnosť získať,
zostal na dlhý čas tajomstvom.
Ale nový bohatý zdroj dôkazov
by mohol túto udalosť osvetliť.
Aby sme skutočne pochopili dejiny tohto miesta,
myslím, že sa musíme pozrieť pod hladinu.
Tam práve mierim
s pomocou jednej z najlepších fínskych podvodných archeológov.
- Zdravím! - Ako sa máte?
Vitajte na palube.
Ďakujem.
Doktorka Minna Koivikková
vedie veľký projekt podvodnej archeológie,
ktorý skúma dno okolo Suomenlinny.
Aký plán dnes máme?
Dnes máme na pláne
vziať vás k istému vraku,
ktorý je drevený
a je tam už veľmi dlho.
Dobre, Andy, pôjdem prvá,
a potom preplávame k bóji
a pôjdeme sa pozrieť na vrak.
Výborne.
Viditeľnosť je nízka,
takže sa Andya a Minna musia držať spolu.
Zjavuje sa nejaký tvar.
Hej, Andy!
Toto je ten vrak!
Je oveľa väčší...
a drevo je zachovalejšie, než som čakal.
Veľkosť a hrúbka dreva
sú typické pre vojnové lode.
Ďalším dôkazom by bola
prítomnosť kanónov.
Andy sa prediera šerom
a objavuje niečo pevné a ťažké.
Vidím tu niečo ako veľkú kopu kameňov.
Ale žiadne kanóny.
Vrak zatiaľ priniesol viac otázok než odpovedí.
Ale niekde tu dolu je odpoveď na to,
čo sa stalo počas útoku za Krymskej vojny.
Po kalnom ponore
Andy dúfa, že Minna mu prezradí viac o tajomnej vojnovej lodi
a o udalostiach Krymskej vojny.
Má za sebou roky výskumu a stovky ponorov,
počas ktorých zbierala dôkazy.
Dobre, Andy.
- To... - Áno, pozrite sa na to.
- ...vyzerá neuveriteľne. - Áno.
Priznávam, tu je to omnoho lepšie
než to, čo sme dnes videli.
Tento 3D model vytvorili
spojením tisícok fotografií vraku.
Máme informácie o dreve,
ktoré bolo zozbierané v roku 1780.
Vrak je dlhý vyše 30 metrov.
To naznačuje, že táto loď
bola fregata typu turuma.
Pôvodne ich stavali Švédi v Suomenlinne.
Boli to robustné a ťažko vyzbrojené vojnové lode
stavané na manévrovanie
po plytčinách a úžinách Baltského mora.
Pri ponore som rozmýšľal, či je to vojnová loď
a myslel som, že ak áno, uvidíme kanóny,
no žiadne tam neboli.
Ak ide o vojnovú loď typu turuma,
mala by mať 22 kanónov,
takže máte pravdu, kanóny chýbajú.
Chýbajúce kanóny nie sú jedinou záhadou
tohto vraku.
Je tu táto kopa kameňov
v strede vraku.
Nebol som si istý, čo to znamená.
Táto hromada kamenia
nie je prírodný úkaz, vytvoril ju človek.
Myslíme si,
že v tejto polohe bola loď potopená.
Bola potopená naschvál
a tieto kamene
napomáhali potopeniu.
Ale prečo by ruskí obrancovia odzbrojili a potopili
jednu zo svojich vlastných lodí?
Počas útoku musíte nepriateľovi zabrániť
dostať sa do prístavov, takže...
potopíte lode, aby ste zatarasili cestu.
Blokáda z potopených lodí
je najúčinnejšia v plytkých vodách,
aké obklopujú aj Suomenlinnu.
Sú v tejto oblasti aj iné podobné lode,
ktoré boli potopené naschvál?
Vlastne vám chcem ukázať jednu mapu.
Minna zakreslila pozície
všetkých známych vrakov okolo ostrovov,
čo prinieslo pozoruhodné výsledky.
Zaujímavý je prieliv smerom do Helsínk,
kde počas Krymskej vojny potopili
dve ruské lode.
Lode boli strategicky potopené tam,
kadiaľ by musela preplávať každá nepriateľská flotila,
ktorá by mierila do Helsínk.
Myslíte, že toto potápanie lodí kvôli blokáde ciest
zavážilo pri rozhodnutí britského a francúzskeho námorníctva
stiahnuť sa a ísť domov miesto útoku na Helsinki?
No, myslím si, že to rozhodne hralo nejakú úlohu
v udalostiach počas vojny.
Blokovaním týchto dôležitých kanálov
Ruská ríša ochránila svojich fínskych občanov.
Príbeh zo Suomenlinny
dokazuje, akú nebezpečnú zemepisnú polohu Fínsko má.
Stavia ho to do konfliktu s jednou superveľmocou,
zatiaľ čo je závislé na ochrane druhej superveľmoci.
Počas 19. storočia
zostalo Fínske veľkovojvodstvo súčasťou Ruskej ríše.
Ale Rusko vládlo čoraz represívnejšie
a Fíni čoraz viac agitovali za riadenie svojho vlastného osudu.
Jedna udalosť v ruskej politike otriasla svetom
a nahrala do kariet Fínom.
Ruská revolúcia
priniesla Fínom šancu na sebaurčenie,
šancu, ktorej sa rýchlo chopili.
O rok neskôr, 12. mája 1918,
sa ruské jednotky stiahli zo Suomenlinny.
Konečne nad pevnosťou zaviala
vlajka nezávislého Fínska.
Po storočiach sporov
získali Fíni moc nad vlastnou krajinou.
ŠVÉDSKO - FÍNSKO SOVIETSKA REPUBLIKA
No bolo možné krajinu ubrániť
aj bez ochrany superveľmoci?
Čoskoro to zistili.
Novovzniknutý ZSSR
predstavoval oveľa väčšiu hrozbu.
Jeho Červená armáda bola najväčšou ozbrojenou silou,
akú kedy svet videl.
Hneď po vypuknutí chaosu 2. svetovej vojny
sa Stalin snažil získať Fínsko späť
ako dôležitý obranný val proti Západu.
FÍNSKO - ZSSR HELSINKI
V porovnaní s dobre chráneným juhom
bolo 1200-kilometrovú spoločnú hranicu
možné napadnúť takmer kedykoľvek.
FÍNSKO - ZSSR
Bolo tam len málo pevností,
opevnení, alebo čo i len plotov,
a takmer žiadni vojaci.
Len nekonečný les.
Mika Kulju je historik.
Jeho starý otec bol v malej Fínskej armáde,
ktorú povolali čeliť sovietskej sile.
Sme na Raatskej ceste
a za touto chabou bránou,
len o pár kilometrov ďalej,
leží Rusko.
Mika chce pochopiť
sériu výnimočných udalostí, ktoré začali tu,
na Raatskej ceste, koncom roku 1939.
RAATSKA CESTA
Tisíce sovietskych vojakov
sa prevalili touto vzdialenou pohraničnou bránkou.
Tam na fínskej pohraničnej strážnici
bolo vtedy len 15 fínskych vojakov,
takže čelili
nepriateľovi v presile.
V polovici decembra sovietska 44. divízia
v počte 14 000 mužov s tankami, delostrelectvom a nákladnými autami
prenikla do srdca Fínska.
300 ľahko ozbrojených fínskych vojakov
sa ponáhľalo zastaviť ju.
Zlyhanie mohlo mať za následok koniec krátkej existencie Fínska.
Najväčšou nádejou obrancov bolo využiť
prírodné podmienky...
nepreniknuteľné lesy,
mrznúce peklo zimy
a partizánsku taktiku.
Vysvetlím vám fínsku taktiku
v bitke pri Raatskej ceste.
Predstavte si tento konár ako zástup 44. divízie.
Fíni vedeli, že úzka lesná cesta
prinúti Sovietov kráčať v zástupe,
takže budú zraniteľní.
Zástup rozsekali na menšie kusy.
Tie potom zničili,
jeden po druhom.
Každému kusu sa hovorilo motti.
Ale ako dokázalo pár Fínov proti obrovskej presile
vôbec rozsekať zástup Červenej armády,
nieto ešte celý zástup zničiť?
Kým 14 000 vojakov sovietskej 44. divízie
postupovalo po Raatskej ceste do Fínska,
len 300 fínskych vojakov sa pripravovalo postaviť sa im
na západnom brehu zamrznutej rieky Kuoman.
Vyhodili most do vzduchu
a čakali, kým sa Sovieti pokúsia prekročiť rieku po ľade.
Mali guľomet Maxim.
To bola najdôležitejšia zbraň,
akú Fínska armáda mala.
Dobre preverenú zbraň
z 1. svetovej vojny
Fínska armáda prerobila, zvýšila kadenciu
a upravila vodný chladiaci systém tak,
aby mohol využiť sneh.
Fíni však mali len tucet Maximov,
aby zastavili celú sovietsku divíziu.
Keď prvé časti 44. divízie
prišli odtiaľto,
zastavila ich paľba z guľometov.
Sústredená paľba
Červenú armádu šokovala a prinútila zastať.
Vtedy
Fíni museli sovietskych vojakov unaviť.
Dôležitou súčasťou výstroja
bol takýto biely kabát.
Jednoduchá, no účinná kamufláž.
Oproti tomu mali vojaci Červenej armády
z južnej časti Sovietskeho zväzu
tmavé uniformy,
čo z nich robilo ľahké ciele pre fínskych ostreľovačov.
Kým teploty klesali až do mínus 40 stupňov,
Fíni sa pohybovali ako duchovia,
tvrdo udreli a zmizli späť v lese.
Môžem povedať,
že väčšina fínskych vojakov vedela výborne lyžovať.
Po dvoch týždňoch brutálnych bojov
dorazili fínske posily, vrátane Mikovho starého otca.
Zahájili prekvapivý útok,
ktorý sovietsky zástup rozdelil
a vytvoril prvé motti,
keď chytili do pasce niekoľko tisíc vojakov Červenej armády.
Fíni na nich zaútočili cez les.
Fíni ovládli tieto malé zákopy,
ako tento tu,
a postavili nad ne guľomety.
Hustý zástup vojakov Červenej armády
bol ľahkým cieľom.
Bol to masaker.
Vraví sa, že na tej ceste každá guľka zasiahla svoj cieľ.
Fínska armáda, stále o polovicu menšia než sovietsky zástup,
zaútočila na niekoľkých miestach.
Vytvorili tým päť sekcií motti
a fínske jednotky každú poznali po mene.
Haukila,
Tyynelä, Mattila,
Likoharju, Raate.
Každá bola systematicky rozdrvená.
O týždeň aj čosi
bolo mŕtvych takmer 5000 vojakov Červenej armády
a celá divízia bola zničená.
Raatsku cestu pokrývali ich zamrznuté mŕtvoly
ležiace medzi sovietskou ťažkou technikou.
Boli tam dokonca aj hudobné nástroje,
pripravené na plánovanú víťaznú prehliadku
cez Helsinki v deň Stalinových narodenín.
FÍNSKO 44
Ponížená a demoralizovaná
sovietska armáda utekala cez lesy
naspäť cez hranice.
ZSSR RAATE
10. január 1940
bol pre Fínsko historickým dňom,
lebo na hraniciach znovu stáli fínski vojaci.
Hrdinské víťazstvá,
ako to z Raatskej cesty,
pretvorili fínske sebavedomie
a hrdosť
do étosu, ktorý sa stal známym
ako duch Zimnej vojny.
Napriek fínskym úspechom na bojisku
nebolo možné Červenú armádu celkom poraziť.
Aby získali čas, Fíni vyjednali mier
a zriekli sa niektorých východných území.
Zatiaľ sa pokúšali o alianciu s ďalšou superveľmocou...
Nemeckom.
FÍNSKO SUOMI
S narastajúcou sebadôverou
Fínsko videlo príležitosť
získať stratené územia
od Sovietov.
Ale na útok
potrebovalo útočnú techniku.
Kde bolo možné ju získať?
Na utajené miesto severne od Helsínk
prišla vojenská historička Alexandra Churchillová
preskúmať, ako Fínsko
získalo tanky
na boj s Červenou armádou.
Páni!
Najprv si ho ohmatám,
to je prvé, čo urobím.
Toto je ruský tank T-26
a vyzerá, akoby práve prišiel z bojiska.
Po vypuknutí 2. svetovej vojny
bol sovietsky tank T-26
najprodukovanejším modelom
na svete.
Sovieti ich pred vojnou vyrobili
asi 10 000.
Fínsko toho nikdy nebolo schopné.
Nemali ľudí, peniaze ani infraštruktúru,
aby sa tomu čo i len priblížili.
Tento problém vyžadoval
trochu netradičné riešenia.
Ukradnúť ich je najlepšia možnosť.
A ukradnúť ich nepoškodené by bolo dokonalé.
Po bitkách ako pri Raatskej ceste
Fíni zozbierali stovky nákladných áut,
poľných kanónov
a desiatky tankov T-26, ktoré tam nechala Červená armáda.
Presne to potrebovali do ďalšej fázy vojny.
Ich nové T-26 boli čoskoro pripravené bojovať so ZSSR
o stratené fínske územia.
Dostali aj nový náter
s prekvapujúcim symbolom.
Toto je pôvodná svastika.
Predtým, ako prišli Nacisti,
trochu ju otočili a umiestnili na svoje vlajky
a všetkým ju naveky znechutili,
svastika bola na indickom subkontinente
symbolom pre šťastie.
Fíni ju použili tak, ako bola zamýšľaná
a preto je na tomto tanku.
Na tomto tanku je ale ešte niečo,
čo je obzvlášť nezvyčajné pre vojenský stroj,
ktorý je takmer 100 rokov starý.
Ak ste
dejepisným šprtom s orlím zrakom,
určite si všimnete,
že pásy tohto tanku, v ktorom sa vŕtame,
sú špinavé,
čo znamená, že sa hýbe!
Olie, ideme sa previezť.
- Pripravený? - Áno.
Pre Alex je to príležitosť
získať osobnú skúsenosť
so silami aj slabinami
tanku, ktorý je pre fínske dejiny taký dôležitý.
Pomôžu jej Olie a Tomy,
vyslúžilí velitelia tanku fínskej armády.
Je tu veľký hluk, musím kričať!
Je to príjemnejšia jazda, než som čakala.
Prešli sme po strome a ani som to necítila.
Ľahko manévrovateľný
T-26 dokázal prejsť cez stromy hrubé 30 centimetrov
a vystúpiť na svahy
so sklonom 40 stupňov.
A vyhliadková jazda je za nami.
Teraz simulujeme situáciu v boji,
takže sme zatvorili poklopy.
Budem znieť veľmi rozmaznane, ale všimla som si,
že tu veľmi cítiť benzínové výpary a začína ma bolieť hlava.
Počuli sme príbehy, že mnoho Rusov
z tankov vyskakovalo a utekali preč.
Nemám im to za zlé, lebo ak by sa tu začalo dymiť,
alebo by tu začalo horieť,
bolo by mi jedno, čo je vonku.
Len by som nevydržala byť zavretá v tejto maličkej plechovke.
Fínskej armáde sa podarilo ukradnúť dosť tankov T-26,
aby zostavili celú obrnenú brigádu.
V lete roku 1941
T-26ky viedli fínsky útok
do zabratých východných území
a ďalej, do samotného Sovietskeho zväzu.
Napriek týmto úspechom
bolo fínskych pár tuctov tankov
stále v obrovskej početnej nevýhode proti Sovietom,
ktorí ich mali tisíce.
S obmedzenou protitankovou výbavou
Fíni nutne potrebovali nájsť Achillovu pätu tanku T-26.
A tou bolo toto: nasávanie motora.
Nasáva vzduch do tanku, aby sa ochladil motor.
Napriek mojim sťažnostiam na výpary
tiež zabezpečuje čerstvý vzduch pre posádku.
Takže Fíni si pomysleli: „Čo keby ten otvor nasával iné veci
než len príjemný, čistý vzduch?“
Na to ale potrebovali špeciálny druh zbrane.
To, čo vymysleli,
bolo tak geniálne jednoduché,
že sa to používa dodnes.
So suchým humorom
pokrstili nový vynález Molotovov koktail,
ako sarkastickú reakciu
na sovietskeho ministra zahraničných vecí, Viačeslava Molotova
za jeho vyhlásenie o bombardovaní fínskych miest.
Sovietsky minister zahraničia
mal tú drzosť vyhlásiť, že ich nebombardovali,
ale zhadzovali balíky s jedlom, čo bola bohapustá lož,
takže zmes pomenovali po ňom, aby povedali:
„Nech sa páči, pán Molotov.“
„Na oplátku si dajte koktejl.“
Toto je maketa koktejlu.
Je tam horľavá tekutina,
potom chlorečnan draselný,
ktorý je pre človeka veľmi dráždivý,
a potom množstvo borovicovej živice,
ktorá pri horení
produkuje veľa otravného dymu,
ktorý je ešte otravnejší v uzavretom priestore, ako v T-26.
Nie je teda prekvapením,
že mi nikto nedá do rúk skutočný Molotovov koktejl.
Máme tu na to profesionála. Volá sa Konsta.
Najprv sa zapáli vetruvzdorná zápalka
pripevnená k fľaši.
Áno, naozaj by som nechcela byť
vo vnútri toho tanku.
Nielen kvôli ohňu, ale aj kvôli dymu.
Predstavte si, že poklop je zatvorený a neviete sa dostať von.
Dnes sme si overili,
že byť v tanku nie je pohodlné v žiadnej situácii,
no keď na vás zrazu hodia toto... nie, ďakujem pekne.
Fíni masovo vyrobili pol milióna Molotovových koktejlov.
Táto jednoduchá zbraň pomohla zničiť
asi 400 sovietskych tankov.
Fínska vynaliezavosť a odhodlanie
obrátili situáciu v neprospech Sovietov.
No ako 2. svetová vojna pokračovala,
veci sa zmenili.
Sovietsky zväz začínal získavať prevahu nad Nemeckom.
Fínska zmluva s diablom
začínala vyzerať ako nevýhodná.
Aby krajina prežila,
musela zapojiť všetok svoj politický dôvtip.
Náckov vyhodili
a súhlasili s prenechaním niektorých východných území Moskve
výmenou za mier.
Hranice, na ktorých sa dohodli vtedy, platia dodnes.
Fínsko vojnu prežilo viac-menej nedotknuté.
Ale potom...
sa svet znovu zmenil.
Fínsko čelilo novej hrozbe,
akú svet nikdy predtým nevidel.
Vyše 70 rokov
Fínsko žilo v tieni znepriatelených nukleárnych veľmocí.
Arthur Williams, hlásateľ vojenských dejín
a bývalý príslušník britského námorného komanda,
prišiel zistiť,
ako si Fínsko zaručuje prežitie.
Vojakom som sa stal po páde Sovietskeho zväzu
a predtým, ako sa Putin stal hrozbou, akou je dnes,
takže sme nikdy veľmi nemysleli na to,
ako sa žije s hrozbou nukleárneho Armageddonu nad hlavou.
Ale myslím, že pre fínsku populáciu,
ktorá je relatívne malá,
to bolo úplne inak.
Zemepisne sú vo veľmi zraniteľnej polohe
medzi superveľmocami,
takže bude fascinujúce vidieť,
ako sa v prípade vypuknutia vojny môžu brániť.
Turisti v elegantných uliciach Helsínk
by boli prekvapení, keby vedeli,
že mesto je postavené
na jednej z najväčších pevností na svete.
Arthur má dohodnuté stretnutie
pod ulicami,
18 metrov pod zemou
v jednej z najväčších a najsofistikovanejších
obranných štruktúr na svete.
- Zdravím, Jari. - Zdravím.
Rád vás spoznávam.
- Aj ja vás, pane. - Áno.
- Je to pôsobivé! - Vitajte v Hakaniemi.
Toto je kryt civilnej obrany Hakaniemi.
Jari Markkanen
je jedným z ľudí zodpovedných za to, aby bol kryt civilnej obrany
vždy pripravený na útok na Helsinki,
či už bežný, nukleárny, chemický alebo biologický.
Máme tu dvere odolné voči tlaku.
Ich úlohou je ochrániť ľudí v kryte
pred tlakovou vlnou po výbuchu vonku.
Tie sú odolné, však? Sú z ocele?
Áno, z ocele.
Takže tieto dvere odolajú aj jadrovému výbuchu?
Áno.
Aby odolali tlakovej vlne po jadrovom výbuchu,
oceľové dvere sú hrubé až 30 centimetrov.
Ale samotné dvere
by nestačili.
Sú tu dvoje dvere.
Tam vzadu sú ďalšie.
Áno.
Vnútorné dvere majú byť plynotesné.
Tesnenie vnútorných dverí
nepustí dnu rádioaktívne ani jedovaté plyny.
Celý komplex môže prijať asi 6000 ľudí.
Tento bunker je len jedným z 52 verejných krytov v Helsinkách.
Spolu s tisíckami súkromných krytov
poskytnú dosť miesta pre 900 000 ľudí.
Je to celá populácia mesta aj s návštevníkmi.
Tieto žlté obdĺžniky vidíme
všade po zemi, Jari.
Na čo slúžia?
Je ich tu 180.
Môžu z nich byť takéto suché toalety.
Keby sme nemali tečúcu vodu,
musíme použiť suché toalety.
Páni, takže toto je obrovský blok s toaletami?
Je to dosť jednoduché, však?
Áno.
A tu by sa spalo?
Áno, sú tu ako príklad.
Máme miesta na spanie pre 2000 ľudí.
Ľudia budú spať na zmeny,
každých 8 hodín sa vymenia.
Môže sa zdať, že Fínsko to s prípravami preháňa,
ale zhruba desať rokov po vojne
malo Fínsko kvôli dohode s Moskvou zákaz
mať armádu dosť veľkú na to, aby sa mohlo brániť,
takže z obyvateľov sa ľahko mohli stať rukojemníci
ktorejkoľvek nukleárnej superveľmoci.
Výnimočnou odpoveďou Fínska bolo
postaviť pre všetkých kryty.
S tým pokračujú dodnes.
VÝŤAHY - VOZIDLÁ PEŠÍ VCHOD
V mierových časoch
kryt poskytuje úplne iné verejné služby.
Je tu posilňovňa.
Hokejové ihrisko alebo niečo také.
Tu je ďalšie.
Toto miesto je obrovské, pokračuje doďaleka,
až zabudnete, že ste 18 metrov pod zemou.
Je to bizarné miesto na trávenie času.
Toto miesto je prakticky
voľnočasové centrum,
ale za 72 hodín sa všetko, čo tu vidíte,
môže zbaliť a nahradiť tisíckami poschodových postelí.
Zmení sa to tu na kryt protivzdušnej alebo jadrovej obrany.
Niektoré bunkre sú dvakrát väčšie ako tento
a v mierových časoch sa využívajú na čokoľvek, na čo si spomeniete...
vrátane podzemných skejt parkov,
parkovísk pre autá,
alebo olympijského bazéna.
Aj ten je pripravený na vypustenie a rozobratie
do 72 hodín,
aby sa z neho mohol stať kryt civilnej obrany.
Človeku z toho zastáva rozum a je trochu desivé,
že Fíni vložili toľko úsilia
do toľkých príprav na jadrovú vojnu.
Celé mesto
môže poľahky prežiť v podzemí.
Keď prídete z inej krajiny,
musíte sa zamyslieť: „A ako sme pripravení my?“
Neviem, či sme vôbec nejako pripravení,
určite nemáme nič nacvičené
a to hovoríme o civilistoch.
Ktovie, ako sa pripravuje ich armáda.
Od ruskej invázie na Ukrajinu v roku 2022
sa pozícia Fínska zdá ešte zraniteľnejšia.
Aká pripravená je táto krajina
odolať invázii
modernej armády?
Od vyhlásenia nezávislosti
sa každý fínsky muž
musí zúčastniť vojenského výcviku.
Dobrovoľne sa hlásia aj ženy.
Dnes má krajina k dispozícii veľkú a vycvičenú armádu
o sile 280 000 ľudí, ktorí môžu bojovať
na zavolanie.
Pri populácii päť a pol milióna ľudí
je to niečo výnimočné.
A čo bežní Fíni?
Arthur sa stretne s jedným z tých,
ktorí sa pripravujú na najhoršie.
Matias vedie
dobrovoľnícku Národnú asociáciu obrany Fínska.
- Ahoj, Matias. - Ahoj.
Takže, Matias, ja som vyslúžilý vojak.
Chcem sa dozvedieť viac
o fínskej armáde.
Teraz ste v uniforme, ale nie je to vaše povolanie?
Nie, som v aktívnej rezerve,
takže mám normálnu prácu ako civilista.
- Čo teda robíte každý deň? - Obsluhujem lanovku.
Aký tréning vás čaká?
Tento víkend nás čaká boj v mestskom prostredí
a boj na blízko.
Z toho, čo sa deje na Ukrajine, vieme,
že všetky veľké bitky
sa odohrajú v mestách
alebo na predmestiach,
takže je to dôležitý typ boja,
v ktorom by mal byť trénovaný každý.
Aj pre skúsených vojakov
je mestský boj veľmi náročný
a títo bežní Fíni
využívajú svoj voľný čas,
aby sa naučili jeden z najriskantnejších manévrov,
dynamický vstup do budovy.
Povedzte mi o dynamickom vstupe.
Viem, že pracujete v malých tímoch.
Čo sa deje?
Trojčlenná skupina, palebný tím,
sa zoradí pred dverami
a prvý muž skontroluje ten nebezpečný roh.
Druhý muž mieri na ľahšie dostupný roh
a tretí pozoruje všetko.
Vstúpi a pomôže, ak to potrebujú.
Zdá sa, že pointou je
vojsť do miestnosti tak rýchlo, ako sa dá
a rozmiestniť sa, aby ste pokryli všetky rohy.
Áno, v skratke.
Je to nebezpečný spôsob boja, však?
Je to extrémne nebezpečné.
Dvere sú zóna smrti.
Áno.
Najdôležitejšie je dostať sa preč od dvier.
Áno, jasné.
Zábery z Ukrajiny jasne ukazujú,
aká brutálna je mestská vojna.
Napriek tomu
sa počet fínskych civilistov, ktorí sa v nej trénujú,
tento rok zdvojnásobil na 50 000.
Aké typy ľudí chodia na tréningy?
Od robotníkov po zubárov,
lekárov a riaditeľov spoločností.
Keď si nasadíme výstroj,
sme rovnakí
a trénujeme rovnaké veci.
Máme v kurzoch
ženy aj mužov.
Čo je vaša osobná motivácia brániť Fínsko?
Keď trénujem, robím to pre rodinu,
pre svojich blízkych,
aby som v armáde zastal svoju prácu,
ak to bude potrebné,
tak dobre, ako to dokážem,
aby moji blízki, moja rodina,
zostali zdraví a v dobrom stave.
To je silná odpoveď, páči sa mi.
Po desaťročiach neutrality
invázia do Ukrajiny
Fínsko prinútila konečne vstúpiť do NATO
a pridať spoločné ozbrojené sily k ochrane Fínska.
Zložitá história Fínska,
jeho 1200-kilometrová hranica s Ruskom
a jeho vynaliezavosť, dôvtip
a obetavosť
prispievajú k tomu,
že ide o jednu z najlepšie bránených krajín na svete.
No Fíni majú
ešte niečo,
a možno je to tá najdôležitejšia vec...
nezlomné odhodlanie
prežiť.
Preklad titulkov: Petra Filipova